ચોમાસાની શરૂઆત થતાની સાથે છેલ્લા સપ્તાહ દરમ્યાન સુરત જિલ્લાના પલસાણા વિસ્તારમાં પણ વરસાદ પડ્યો હતો. જેને લઈ અનેક વિસ્તારોમાં પાણી ભરાય ગયા હતા. તો બીજી તરફ પલસાણા ચાર રસ્તા ખાતે ઓવર બ્રિજની નીચે ચારે બાજુના સર્વિસ રોડ ઉપર મોટા ખાડા પડી ગયા છે. નેશનલ હાઇવે ઓથોરિટીને આ ખાડા પુરવામાં રસ નથી જેને લઈ ગંભીર ટ્રાફિક સમસ્યા ઊભી થઈ રહી છે. હાલમાં દસ્તાન ફાટક ઉપર રિપેરિંગ કામ ચાલી રહ્યું છે. બારડોલી કડોદરા રોડ બંધ કરવામાં આવ્યો છે. જેથી નાના મોટા તમામ વાહનો વાયા પલસાણા થઈ પસાર થઈ રહ્યા છે. આવી પરિસ્થિતિમાં વાહન ચાલકો માટે આ ખાડા જોખમરૂપ સાબિત થઈ રહ્યા છે. વહેલી સવારે અને સાંજે પિકઅપ અવરમાં વાહનોની લાબી કતાર લાગી રહી છે. જેને લઈ પોલીસ અને વાહન ચાલકો બંને હેરાન થઈ રહ્યા છે. 1 થી દોઢ ફૂટ ઊંડા ખાડાઓના કારણે ભારે વાહનો પણ ખોટકાઈ જવાની ઘટનાઓ બની રહી છે. તાકીદે રિપેરિંગ કામ હાથ ધરી ખાડા પુરવામાં આવે તેવી માંગ ઉઠી છે.